《待李纯如邓子同》
宋代·周行己

谁云相知好，相知亦吾累。一夕不在眼，青灯已无寐。

晚定李邓交，付托足心地。嶷然诸儒中，百马逢一骥。

对我怀抱豁，轩眉得深意。昨朝分手出，冠带修人事。

淹留久未返，终夕念乖异。摇落庭树秋，虚窗发清吹。

坐起无一欢，出门屡瞻跂。归鼓朱丝弦，复理黄卷字。

弦诵虽曰乐，其如心不遂。欻欲往从君，念无晨风翅。

扫地焚香坐，聊以待君至。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。